作者:富ノ
標題:多麗
內容:淡雲收、曉來春滿湘中。柳如煙、花枝如糝，萬紅千翠織濃。照簾旌、微穿麗日，動羅幕、輕轉香風。天上良辰，人間淑景，生賢和氣顯殊鍾。映時表、南山北斗，相併兩穹崇。須知道、英明罕此，文武誰同。奉慈親、承顏戲彩，更聞吉夢佔熊。掃蠻氛、遂清三楚，定徐方、行策元功。趣召遄歸，康時佐主，指揮談笑虜巢空。壽觴舉、器舟斟海，不用水精鍾。休辭醉，千齡會遇，美事重重。